পরিবর্তন প্রতিবেদক ৮:০৬ অপরাহ্ণ, সেপ্টেম্বর ১৭, ২০১৯
অর্থমন্ত্রী আ হ ম মুস্তফা কামাল বলেছেন, ‘আমরা সবাই ঐক্যমতে পৌঁছেছি যে পুঁজিবাজার উন্নয়নে সবাইকে কাজ করতে হবে। সরকারের সব সংস্থাও একমত পোষণ করেছে পুঁজিবাজার উন্নয়ন করতেই হবে যেকোনো মূল্যে।’
সোমবার রাজধানীর শেরে বাংলা নগরে এনইসি সম্মেলন কক্ষে ‘পুঁজিবাজার উন্নয়নের লক্ষ্যে অংশীজনদের সঙ্গে মতবিনিময়’ সভা শেষে মন্ত্রী এসব কথা বলেন।
তিনি বলেন, ‘সবার সহযোগিতায় আমাদের অর্থনীতিকে এগিয়ে নিয়ে যেতে হবে। পুঁজিবাজার অর্থনীতির একটি অন্যতম মৌলিক এলাকা। প্রধানমন্ত্রীও সব সময় পুঁজিবাজার উন্নয়নে কথা বলেন।’
অর্থমন্ত্রী বলেন, ‘মধ্য, উচ্চ থেকে সাধারণ প্রায় সব শ্রেণির মানুষই পুঁজিবাজারে জড়িত। এই বাজারে আরো কিছু কাজ করতে হবে।’
তিনি আরো বলেন, ‘আপানারা সবাই জানেন আমাদের অর্থনীতি এখন অনেক শক্তিশালী। আমরা বেশি কিছু আশা করি না। আমাদের অর্থনীতি যতোটা গতিশীল, আমাদের পুঁজিবাজারকে ততোটা গতিশীল হিসেবে দেখতে চাই। এই বাজারে যে বিশ্বাস-অবিশ্বাস আছে কয়েকটি কারণে, এগুলো দূর করতে হবে।’
মুস্তফা কামাল বলেন, ন্যায়বিচার প্রতিষ্ঠিত করে পুঁজিবাজারে জনগণের আস্থা ফিরিয়ে আনা হবে। আমরা অন্যায়ের বিরুদ্ধে জিরো টলারেন্স নেব। এই বাজারে আমরা শতভাগ আস্থা অর্জন করতে চাই।’
তিনি বলেন, পুঁজিবাজারে যিনি অপরাধ করবেন, তিনি যেই হোন না কেন! যতো বড় শক্তিশালী হোন না কেন আইন অনুযায়ী তাকে ন্যায়বিচার করা হবে। ভালো সরকারি কোম্পানিগুলোকে পুঁজিবাজারে নিয়ে আসা হবে। পুঁজিবাজারের মূল্য যাতে যথাযথ হয় সেই কাজও করা হবে। এ লক্ষ্যে বিশেষ কমিটি গঠন করার পরামর্শ দেয়া হয়েছে।